На основу члана 146. Закона о привредним друштвима („Службени гласник РС", број 36/2011, 99/2011, 83/2014-др. закон и 5/2015), члана 1. Закона о јавним предузећима („Службени гласник РС", број 119/2012, 116/2013-аутентично тумачење и 44/2014-др. закон) и члана 37. Статута Града Ниша („Службени лист Града Ниша", број 88/2008),

Скупштина Града Ниша, на седници од 2015. године, донела је

**О Д Л У К У**

**о повећању основног капитала Јавног комуналног предузећа ''Градска топлана'' - Ниш**

**Члан 1.**

Укупан регистровани основни капитал Јавног комуналног предузећа ''Градска топлана'' - Ниш (у даљем тексту: Предузеће) је 100,00 РСД (структура основног капитала: новчани = 100,00 РСД, неновчани = 0).

Скупштина Града Ниша, матични број 17620541, доноси одлуку о повећању основног новчаног капитала Предузећа, матични број: 07216009, у износу од 200.000.000,00 РСД.

Основ повећања капитала Предузећа је нови улог оснивача.

**Члан 2.**

Укупна вредност основног (неновчаног и новчаног капитала) Предузећа након повећања је 200.000.100,00 РСД што представља 100% удела Града Ниша у основном капиталу Предузећа.

**Члан 3.**

Одлука о повећању капитала Предузећа регистроваће се у складу са прописима који регулишу поступак регистрације код Агенције за привредне регистре.

**Члан 4.**

Основни капитал Предузећа сматра се повећаним даном регистрације повећања основног капитала.

**Члан 5.**

Ова одлука ступа на снагу осмог дана од дана објављивања у „Службеном листу Града Ниша".

Број:

У Нишу, 2015. године

**СКУПШТИНА ГРАДА НИША**

Председник

Проф. др Миле Илић

О б р а з л о ж е њ е

Правни основ за доношење Одлуке о повећању основног капитала Јавног комуналног предузећа ''Градска топлана'' - Ниш садржан је у члану 146. Закона о привредним друштвима („Службени гласник РС", број [36/2011](http://ingpro.propisi.net/DocumnetWebClient/ingpro.webclient.Main/FileContentServlet/propis/0367cc/36710.htm?docid=110239&encoding=Ћирилица#zk36/11#zk36/11), [99/2011](http://ingpro.propisi.net/DocumnetWebClient/ingpro.webclient.Main/FileContentServlet/propis/0367cc/36710.htm?docid=110239&encoding=Ћирилица#zk99/11#zk99/11), [83/2014](http://ingpro.propisi.net/DocumnetWebClient/ingpro.webclient.Main/FileContentServlet/propis/0367cc/36710.htm?docid=110239&encoding=Ћирилица#zk83/14#zk83/14) - други закон и [5/2015](http://ingpro.propisi.net/DocumnetWebClient/ingpro.webclient.Main/FileContentServlet/propis/0367cc/36710.htm?docid=110239&encoding=Ћирилица#zk5/15#zk5/15)), којим је прописано на који начин се може вршити повећање основног капитала, као и надлежност за доношење ове одлуке. Законом о јавним предузећима („Службени гласник РС“, број 119/2012, 116/2013-аутентично тумачење и 44/14-др. закон) није уређено питање повећања основног капитала, али члан 1. упућује се на сходну примену Закона о привредним друштвима. Чланом 37. Статута Града Ниша („Службени лист Града Ниша", број 88/2008) прописана је надлежност Скупштине Града Ниша, да, остварујући права оснивача јавног предузећа, донесе одлуку о повећању основног капитала јавног предузећа.

Како је у последњих неколико година, због тешке материјалне ситуације корисника топлотне енергије у Нишу, битно нарушена ликвидност ЈКП ''Градска топлана'', то уколико ово предузеће не обезбеди средства за плаћање доспелих обавеза према добављачу „Југоросгаз“ А.Д., постоји врло озбиљна могућност прекида у снабдевању гасом.

Имајући у виду положај у коме се ЈКП „Градска топлана“ Ниш налази, Град Ниш се као оснивач овог предузећа који има обавезу да створи услове за обезбеђење одговарајућег квалитета, обима, доступности и континуитета комуналних услуга, определио да предлогом Одлуке о изменама и допунама Одлуке о буџету Града Ниша за 2015. годину, обезбеди 200.000.000,00 динара за увећање износа основног новчаног капитала предузећа.

На основу наведеног Управа за комуналне делатности, енергетику и саобраћај израдила је нацрт Одлуке о повећању основног капитала Јавног комуналног предузећа ''Градска топлана'' - Ниш.

**УПРАВА ЗА КОМУНАЛНЕ ДЕЛАТНОСТИ,**

**ЕНЕРГЕТИКУ И САОБРАЋАЈ**

У Нишу, НАЧЕЛНИК

новембар, 2015. године

Миодраг Брешковић